Vasemmistopuolueet ja keskiryhmät ovat solmineet Porissa valtuustosopimukseksi kutsutun yhteistyöasiakirjan. Kokoomus ja perussuomalaiset ovat liittoutuneet keskenään ja jäävät sopimuksen ulkopuolelle.

Poriin on syntynyt vihervasemmiston ja keskiryhmien yhteinen valtuustosopimus. Sopimuksen ovat allekirjoittaneet SDP, vasemmistoliitto, vihreät, keskusta, kristillisdemokraatit ja siniset.

Kokoomus ja perussuomalaiset ovat liittoutuneet keskenään ja jäävät sopimuksen ulkopuolelle. Ne solmivat oman liittosopimuksensa viime maanantaina.

Punavihreät ja keskiryhmät muodostavat valtuustossa enemmistön, joten käytännössä niiden ohjelmalla on täydet läpimenon mahdollisuudet, jos ryhmittymä ei hajoa sisäisiin kiistoihin.

Verot esillä vuoden päästä

Punavihreiden ja keskiryhmien sopimuksessa todetaan, että verojen korottaminen on mahdollista, jos muut keinot eivät riitä tasapainottamaan taloutta. Tavoitteena on, että kaikki menot katetaan tulorahoituksella ja että kaupunkikonsernin tulos on tasapainossa.

Päätös tehdään viimeistään ensi syksynä, kun päätetään vuoden 2019 talousarviosta. Tuolloin nähdään, miten sote- ja maakuntauudistus vaikuttaa kuntiin. Kiinteistöveroprosentteja ei kuitenkaan koroteta vakituisten asuntojen tai yleisen kiinteistöveroprosentin osalta.

Maksuton varhaiskasvatus esillä

Valtuustosopimuksessa todetaan, että vuoteen 2021 saakka kestävällä valtuustokaudella tehdään pitkän aikavälin suunnitelma mahdollisuudesta siirtyä maksuttomaan varhaiskasvatukseen. Kotihoidontuen kuntalisä eli niinsanottu Pori-lisä säilyy ennallaan.

Koulujen tuntikehystä ei leikata vaan pikemminkin siihen pyritään saamaan lisäyksiä. Puolueet lupaavat myös, että jokainen peruskoulun päättävä nuori saa opiskelu- tai harjoittelupaikan. Tavoitteena on, että jokainen nuori suorittaa toisen asteen tutkinnon.

Jokaiselle porilaisnuorelle luvataan mahdollisuus harrastaa. Harrastepassien käyttöä jatketaan ja laajennetaan. Pori selvittää myös nuorille jaettavan kesätyösetelin käyttöönottoa.

Talouden ja väkiluvun kasvua tuetaan

Puolueet lupaavat, että Poria kehitetään yrityskaupunkina ja Pori pysyy kymmenen suurimman kaupungin joukossa. Pori selvittää kasvurahaston perustamista valtion ja elinkeinoelämän tuella.

Punavihreät ja keskiryhmät lupaavat, että Porissa kehitetään kävelyn, pyöräilyn ja joukkoliikenteen mahdollisuuksia. Joukkoliikenteessä otetaan käyttöön uusia maksukokeiluja, Porissa aletaan kokeilla kaupunkipyöriä ja kaupungin reuna-alueita – kuten Laviaa ja Noormarkkua – varten laaditaan oma suunnitelma.

Pori ei tällä valtuustokaudella lomauta henkilökuntaansa, puolueet lupaavat.

Puolueet visioivat myös, että pikapuoliin Porin valtuuston kokouksia voi seurata suorina lähetyksinä netissä.

Nopea toimeenpano

Punavihreät puolueet ja keskiryhmät vakuuttavat, että heidän yhteistyösopimuksessaan sovitut asiat toteutetaan mahdollisimman nopeasti. Sopimusta tarkastellaan vuosittain.

Tämä vaalikausi on toinen, kun Porissa on tehty valtuustosopimukseksi kutsuttu sopimus. Tällä kertaa sopimus eroaa edellisestä vaalikaudesta siinä, että valtuuston suurimmat puolueet eli SDP ja kokoomus eivät ole samassa sopimuksessa.

Myös kokoomus ja perussuomalaiset kutsuvat omaa kahdenkeskistä sopimustaan valtuustosopimukseksi.